Det går ikke stille for sig, når håndboldherrerne fra Thy-Mors løber ind på banen. Lørdagens semifinalekamp Skjern Håndbold er ingen undtagelse. På lægterne var klubbens trofaste fanklub Bette Balkan Support troppet op efter 16 måneders coronapause. - Vi plejer ellers at være af sted, hver anden uge, men det har ladet vente lidt på sig, lyder det med et smil fra Jacob Mehl, der er formand for Bette Balkan Support. Fanklubbens navn tilskrives eftersigende en dommer, der har beskrevet, hvordan de trofaste støtter larmer som ellers kun fans på Balkan gør det. Lørdag fik lungerne frit slag efter den lange coronapause og en bustur fra Thy til Boxen i Herning. - Det har virkelig været savnet. Også for mange andre end mig, forklarer han fra bussen, der er hyret ind til at køre fra Thy til Herning. - Det summer af håndbold. Det er som at sætte køerne på græs. I alt var 110 Bette Balkan-supporterer dukket op i Boxen, hvor 5.000 håndboldfans tog plads. Finaleklar med opbakning fra publikum Fra tribunerne i Boxen kan Bette Balkan Support overvære, hvordan Final 4-debutanten Mors-Thy kan spille sig sikkert i søndagens pokalfinale med en sejr på 33-28 over Skjern Håndbold. - Det er meget nemmere, at præstere, når man har sådan et kæmpe publikum i ryggen, lyder det fra Mors-Thy-spilleren Emil Bergholt, der fortsætter: - Jeg var ikke i tvivl om, at Bette Balkan kunne overdøve alt og alle. Og det gjorde de. Hos fanklubben kan man nu forberede sig på søndagens finalekampe mod Aalborg Håndbold, der spillede sig i guldkampen med en sejr over GOG. - Det er fuldstændig sindssygt, siger Jacob Mehl med reference til, at fansene af den nordjyske klub langt om længe var tilbage på lægterne. - Jeg har faktisk ikke været i tvivl om, at vi ville vinde over Skjern. Men at det så lykkes, er helt uvirkeligt. Finalen mellem Thy-Mors og Aalborg Håndbold spilles søndag klokken 16.

Opsummering:
Til lyden af en god gang hujen kan Thy-Mors nu møde Aalborg Håndbold i finalen i den danske pokalturnering.